b'\n_START_ARTICLE_\nNubia\n_START_PARAGRAPH_\nNubia on Yl\xc3\xa4-Egyptin etel\xc3\xa4puolella sijaitseva alue. Nubia ulottuu pohjois\xe2\x80\x93etel\xc3\xa4suunnassa Niilin ensimm\xc3\xa4isest\xc3\xa4 kataraktista Assuanin kaupungin kohdalla Sudanin p\xc3\xa4\xc3\xa4kaupunkiin Khartumiin ja it\xc3\xa4\xe2\x80\x93l\xc3\xa4nsisuunnassa Punaiseltamerelt\xc3\xa4 Libyan aavikkoon. Nubia jaetaan Yl\xc3\xa4-Nubiaan ja Ala-Nubiaan, joiden raja on Niilin ensimm\xc3\xa4isen ja toisen kataraktin v\xc3\xa4liss\xc3\xa4._NEWLINE_Nubiassa sijaitsi kuningaskuntia jo hyvin varhain. Alue oli usein egyptil\xc3\xa4isten vallan alla, mutta 700-luvulla eaa. Nubia perusti Egyptiin sadaksi vuodeksi nubialaisdynastian.\n_START_SECTION_\nNimet\n_START_PARAGRAPH_\nNimi "Nubia" otettiin k\xc3\xa4ytt\xc3\xb6\xc3\xb6n vasta roomalaisten aikana. Nimen alkuper\xc3\xa4 on ep\xc3\xa4varma. Jotkut yhdist\xc3\xa4v\xc3\xa4t sen muinaisegyptil\xc3\xa4iseen sanaan nwb, \'kulta\'. Joidenkin mukaan nimi tulee nimest\xc3\xa4 Noubades, jota kreikkalaiset k\xc3\xa4yttiv\xc3\xa4t Pohjois-Nubiaan muuttaneista ihmisist\xc3\xa4. Muinaiset egyptil\xc3\xa4iset kutsuivat Yl\xc3\xa4-Nubiaa Ku\xc5\xa1iksi ja kreikkalaiset Etiopiaksi. Ala-Nubiaa kutsuttiin Wawatiksi.\n_START_SECTION_\nHistoria\n_START_PARAGRAPH_\nTietoa muinaisesta Nubiasta on saatu etup\xc3\xa4\xc3\xa4ss\xc3\xa4 arkeologisista kaivauksista sek\xc3\xa4 nubialaisten monumenttien ja kalliotaiteen tutkimuksista. Tietoa on saatu my\xc3\xb6s aikalaiskansojen, kuten egyptil\xc3\xa4isten, roomalaisten ja kreikkalaisten, kirjoituksista sek\xc3\xa4 Egyptin nubialaisfaaraoiden teksteist\xc3\xa4. Nubialaiset kehittiv\xc3\xa4t oman kirjaimistonsa noin vuonna 200 eaa., mutta mero\xc3\xabn kielt\xc3\xa4 ei viel\xc3\xa4 osata t\xc3\xa4ysin tulkita._NEWLINE_Ihmisi\xc3\xa4 alkoi muuttaa nykyisen Saharan aavikon alueelta Nubiaan kohti Niili\xc3\xa4 noin vuonna 5000 eaa. He olivat alun perin paimentolaisia ja mets\xc3\xa4st\xc3\xa4ji\xc3\xa4 mutta siirtyiv\xc3\xa4t kalastajiksi ja maanviljelij\xc3\xb6iksi. Ajan kuluessa Nubiaan muutti afrikkalaista v\xc3\xa4est\xc3\xb6\xc3\xa4 my\xc3\xb6s etel\xc3\xa4st\xc3\xa4._NEWLINE_Nubiasta l\xc3\xb6ydettiin rikkaat kultaesiintym\xc3\xa4t. Siit\xc3\xa4 tuli my\xc3\xb6s t\xc3\xa4rke\xc3\xa4 kauppareitti, jonka kautta Saharan etel\xc3\xa4puolisesta Afrikasta vietiin hajusteita, norsunluuta ja eebenpuuta Egyptiin ja V\xc3\xa4limeren maihin._NEWLINE_Ala-Nubiassa syntyi yksi historian varhaisimmista valtioista, jonka Egyptin ensimm\xc3\xa4inen dynastia kukisti noin vuonna 2950 eaa. T\xc3\xa4t\xc3\xa4 nubialaista kulttuuria kutsutaan arkeologiassa A-ryhm\xc3\xa4kulttuuriksi. Seuraavien 500 vuoden ajalta ei ole l\xc3\xb6ydetty arkeologisia j\xc3\xa4\xc3\xa4nteit\xc3\xa4 alanubialaisista._NEWLINE_Egyptin faarao Sneferu hy\xc3\xb6kk\xc3\xa4si Nubiaan noin vuonna 2575 eaa. ja perusti egyptil\xc3\xa4isen etuvartioaseman Buheniin. Niilin l\xc3\xa4nsipuolelle avattiin gneissilouhoksia. Kuudennen dynastian aikana Assuanin egyptil\xc3\xa4iset maaherrat alkoivat k\xc3\xa4yd\xc3\xa4 kauppaa Nubian kanssa ja tekiv\xc3\xa4t sinne joskus hy\xc3\xb6kk\xc3\xa4yksi\xc3\xa4. Maaherroista tunnetuin oli Harkhuf, joka tunkeutui kauas toisen kataraktin tuolle puolen maahan, jonka nimeksi h\xc3\xa4n antoi Yam. Sielt\xc3\xa4 h\xc3\xa4n vangitsi pygmin, jonka h\xc3\xa4n toi faarao Pepi II:lle. Harkhufin kauden lopulla Nubian p\xc3\xa4\xc3\xa4llik\xc3\xb6t olivat liittoutuneet ja vaaransivat Assuanin retkikunnat. Uusi v\xc3\xa4est\xc3\xb6 kansoitti Ala-Nubian, ja Kerma-kulttuuri asutti Yl\xc3\xa4-Nubian. Egyptin ensimm\xc3\xa4isen v\xc3\xa4likauden aikana moni nubialainen palveli Egyptiss\xc3\xa4 palkkasoturina._NEWLINE_Egyptin 12. dynastian faarao Senusret I valloitti Nubian noin vuonna 1915 eaa. ja nimesi toisen kataraktin etel\xc3\xa4puolisen alueen Ku\xc5\xa1iksi. Senusret III yritti valloittaa Sain saaren noin 1826 eaa. mutta ep\xc3\xa4onnistui ja perusti linnakkeen Semnaan. H\xc3\xa4n kielsi ku\xc5\xa1ilaisia menem\xc3\xa4st\xc3\xa4 linnakkeen pohjoispuolelle paitsi k\xc3\xa4ydess\xc3\xa4\xc3\xa4n kauppaa Ikeniss\xc3\xa4 (Mirgissassa)._NEWLINE_Kun egyptil\xc3\xa4isten kontrolli heikkeni, Ku\xc5\xa1 valloitti Buhenin ja eteni vuoteen 1650 eaa. menness\xc3\xa4 Assuaniin asti. Samoihin aikoihin kun hyksot valloittivat Egyptin, ku\xc5\xa1ilaiset hy\xc3\xb6kk\xc3\xa4siv\xc3\xa4t Yl\xc3\xa4-Egyptiin ja veiv\xc3\xa4t mukanaan p\xc3\xa4\xc3\xa4kaupunkiinsa Kermaan monia egyptil\xc3\xa4isten monumentteja. Ku\xc5\xa1ilaisten prinssien ja hyksojen v\xc3\xa4lill\xc3\xa4 oli yhteyksi\xc3\xa4, sill\xc3\xa4 Kerman haudoista on l\xc3\xb6ydetty hyksojen sinettej\xc3\xa4. Kun thebalaisen 17. dynastian faarao Kamose hy\xc3\xb6kk\xc3\xa4si hyksojen kimppuun, hyksojen hallitsija Apopis I yritti liittoutua ku\xc5\xa1ilaisten kanssa. Suunnitelma ei kuitenkaan toteutunut, sill\xc3\xa4 egyptil\xc3\xa4iset vangitsivat viestinviej\xc3\xa4n._NEWLINE_Kun thebalaiset alkoivat ajaa hyksoja pois Egyptist\xc3\xa4, he hy\xc3\xb6kk\xc3\xa4siv\xc3\xa4t my\xc3\xb6s Nubiaan faarao Ahmosen aikana. Amenhotep I (1514\xe2\x80\x931493 eaa.) valloitti Kerman ja h\xc3\xa4vitti Ku\xc5\xa1in kuningaskunnan, jolloin Nubiasta tuli Egyptin siirtomaa ja Ku\xc5\xa1in varakuninkaasta sen johtava upseeri. Thutmosis I laajensi Egyptin valtaa Kanisa-Kurgisiin nelj\xc3\xa4nnen kataraktin yl\xc3\xa4puolelle. Egyptil\xc3\xa4iset toivat Nubiasta etup\xc3\xa4\xc3\xa4ss\xc3\xa4 kultaa. Nubian niin sanottu C-ryhm\xc3\xa4kulttuuri sulautui asteittain egyptil\xc3\xa4isiin, kunnes se oli kokonaan kadonnut 18. dynastian keskivaiheilla. Ramses II rakennutti 1200-luvulla eaa. Nubiaan useita temppeleit\xc3\xa4. Kuivuus johti Ala-Nubian v\xc3\xa4est\xc3\xb6n v\xc3\xa4henemiseen 19. ja 20. dynastian aikana. My\xc3\xb6h\xc3\xa4isen 20. dynastian sis\xc3\xa4llissodissa Ku\xc5\xa1in varakuningas oli t\xc3\xa4rke\xc3\xa4ss\xc3\xa4 roolissa. Kun Herihor otti Yl\xc3\xa4-Egyptin hallintaansa, Nubia irrottautui Egyptist\xc3\xa4 ja k\xc3\xa4vi pitk\xc3\xa4n sodan Thebaa vastaan._NEWLINE_Ku\xc5\xa1issa nousi uusi kuningaskunta noin vuonna 800 eaa,. ja sen hallitsija Kashta valloitti Yl\xc3\xa4-Egyptin. Piye hy\xc3\xb6kk\xc3\xa4si Ala-Egyptiin vuonna 730 eaa. Ku\xc5\xa1ilaiset palvoivat Amonia ja pitiv\xc3\xa4t libyanisoituneita alaegyptil\xc3\xa4isi\xc3\xa4 kulttuurisesti rappeutuneina mutta tunsivat sukulaisuutta thebalaisiin, jotka my\xc3\xb6s palvoivat Amonia. Ku\xc5\xa1ilaishallitsija Sabako valloitti koko Egyptin noin vuonna 715 eaa. ja perusti Memfisiin Egyptin 25. dynastian, jota kutsutaan nubialaisdynastiaksi. Vuonna 701 Sabako tuki heprealaiskuningas Hiskian kapinaa Assyriaa vastaan. Assyrialaiset valloittivat Egyptin vuonna 671 eaa. ja karkottivat prinssi Taharqan Memfiist\xc3\xa4. Taharqa valloitti maan takaisin, mutta vuonna 663 assyrialaiskuningas Assurbanipal l\xc3\xb6i h\xc3\xa4net ja h\xc3\xa4nen seuraajansa Tanutamunin sek\xc3\xa4 ry\xc3\xb6sti Theban._NEWLINE_Egyptil\xc3\xa4iset ry\xc3\xb6stiv\xc3\xa4t Ku\xc5\xa1in p\xc3\xa4\xc3\xa4kaupungin Napatan vuonna 592 eaa. Ku\xc5\xa1in p\xc3\xa4\xc3\xa4kaupunki siirrettiin Mero\xc3\xaben, miss\xc3\xa4 Ku\xc5\xa1in kuningaskunta oli olemassa viel\xc3\xa4 900 vuotta._NEWLINE_Kun Nubia oli erotettu Egyptist\xc3\xa4, sen kulttuuri afrikkalaistui. Kuningatar Amanishakhete ja h\xc3\xa4nen seuraajansa ajanlaskun ajan tienoilla hidastivat egyptil\xc3\xa4isen kulttuurin katoamista mutta vain v\xc3\xa4liaikaisesti. Vuonna 23 eaa. Gaius Petroniuksen johtama roomalainen armeija h\xc3\xa4vitti Napatan._NEWLINE_200-luvulla jaa. it\xc3\xa4isen aavikon blemmyit olivat tuhonneet Ala-Nubian meroiittisen kulttuurin, ja Mero\xc3\xabn tuhosi aksumilainen retkikunta vuosien 320\xe2\x80\x93350 v\xc3\xa4lill\xc3\xa4. Mero\xc3\xabn kulttuuria seurasi nobatialainen kulttuuri. Noin vuonna 540 nobatialaiset k\xc3\xa4\xc3\xa4ntyiv\xc3\xa4t kristinuskoon ja pian sen j\xc3\xa4lkeen heid\xc3\xa4n kuninkaansa Silko l\xc3\xb6i blemmyit ja Yl\xc3\xa4-Nobatian kansat. Sen j\xc3\xa4lkeen Nobatian p\xc3\xa4\xc3\xa4kaupunki siirrettiin ilmeisesti Farasiin, kunnes se yhdistyi 500-luvulla Mukurran kanssa Dongolan kuningaskunnaksi. Dongolan etel\xc3\xa4puolella oli Alwan kuningaskunta, joka kristillistyi vuonna 580. Muslimiarmeija valloitti Dongolan vuonna 652 ja m\xc3\xa4\xc3\xa4r\xc3\xa4si kuningaskunnan maksamaan veroa Egyptille. Dongola pysyi kristittyn\xc3\xa4 1300-luvulle asti, kunnes mamelukkien armeija valloitti sen. Alwan p\xc3\xa4\xc3\xa4kaupunki Soba kesti 1500-luvulle, kunnes sen valloitti Sennarin Funj-dynastia.'